CELEX: 32021D1364
Language: lv
Date: 2021-07-09 00:00:00
Title: Komisijas Lēmums (ES) 2021/1364 (2021. gada 9. jūlijs), ar ko Polijai ļauj piemērot pagarinājumu dažiem Eiropas Parlamenta un Padomes Regulas (ES) 2021/267 9., 10. un 11. pantā norādītajiem laikposmiem (izziņots ar dokumenta numuru C(2021) 5030) (Autentisks ir tikai teksts angļu valodā)

16.8.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 293/28
               
            
         KOMISIJAS LĒMUMS (ES) 2021/1364
         (2021. gada 9. jūlijs),
         ar ko Polijai ļauj piemērot pagarinājumu dažiem Eiropas Parlamenta un Padomes Regulas (ES) 2021/267 9., 10. un 11. pantā norādītajiem laikposmiem
         
            
               (izziņots ar dokumenta numuru C(2021) 5030)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2021/267 (2021. gada 16. februāris), ar ko nosaka īpašus un pagaidu pasākumus saistībā ar Covid-19 krīzes noturību attiecībā uz dažu sertifikātu, apliecību, licenču un atļauju atjaunošanu vai pagarināšanu, dažu periodisku pārbaužu un periodisku mācību atlikšanu dažās transporta tiesību aktu jomās un dažu Regulā (ES) 2020/698 minēto laikposmu pagarināšanu (1), un jo īpaši tās 9. panta 4. punktu, 10. panta 4. punktu un 11. panta 4. punktu,
         tā kā:
         
                     (1)
                  
                  
                     Ar Regulas (ES) 2021/267 9. panta 1. punktu pagarina Eiropas Parlamenta un Padomes Direktīvas (ES) 2016/798 (2) 10. panta 13. punktā noteiktos vienoto drošības sertifikātu atjaunošanas termiņus, kas saskaņā ar minēto noteikumu citādi būtu beigušies vai citādi beigtos laikā starp 2020. gada 1. septembri un 2021. gada 30. jūniju.
                  
               
                     (2)
                  
                  
                     Ar Regulas (ES) 2021/267 9. panta 2. punktu pagarina Eiropas Parlamenta un Padomes Direktīvas (ES) 2016/798 12. panta 2. punktā noteikto drošības atļauju derīguma termiņu, kas saskaņā ar minēto noteikumu citādi būtu beidzies vai citādi beigtos laikā starp 2020. gada 1. septembri un 2021. gada 30. jūniju.
                  
               
                     (3)
                  
                  
                     Ar Regulas (ES) 2021/267 10. panta 1. punktu pagarina Eiropas Parlamenta un Padomes Direktīvas 2004/49/EK (3) 10. panta 5. punktā noteiktos drošības sertifikātu atjaunošanas termiņus, kas saskaņā ar minēto noteikumu citādi būtu beigušies vai citādi beigtos laikā starp 2020. gada 1. septembri un 2021. gada 30. jūniju.
                  
               
                     (4)
                  
                  
                     Ar Regulas (ES) 2021/267 10. panta 2. punktu pagarina Eiropas Parlamenta un Padomes Direktīvas 2004/49/EK 11. panta 2. punktā noteiktos drošības atļauju atjaunošanas termiņus, kas saskaņā ar minēto noteikumu citādi būtu beigušies vai citādi beigtos laikā starp 2020. gada 1. septembri un 2021. gada 30. jūniju.
                  
               
                     (5)
                  
                  
                     Ar Regulas (ES) 2021/267 11. panta 1. punktu pagarina vilciena vadītāja apliecību derīguma termiņu, kas citādi būtu beidzies vai citādi beigtos laikā starp 2020. gada 1. septembri un 2021. gada 30. jūniju.
                  
               
                     (6)
                  
                  
                     Ar Regulas (ES) 2021/267 11. panta 2. punktu pagarina termiņus, kuros vilciena vadītāja apliecības turētājam ir jāiziet periodiskās pārbaudes, kas citādi būtu beigušies vai citādi beigtos laikā starp 2020. gada 1. septembri un 2021. gada 30. jūniju.
                  
               
                     (7)
                  
                  
                     Polija 2021. gada 31. maija vēstulē iesniedza pamatotu pieprasījumu dot atļauju piemērot dažu Regulas (ES) 2021/267 9, 10. un 11. pantā norādīto laikposmu pagarinājumu. Polija 2021. gada 4., 11., 16., 21. un 23. jūnijā sniedza papildu informāciju, lai pamatotu savu pieprasījumu.
                  
               
                     (8)
                  
                  
                     Ar šo pamatoto pieprasījumu Polija lūdz atļauju piemērot sešu mēnešu pagarinājumu laikposmam no 2020. gada 1. septembra līdz 2021. gada 30. jūnijam, kas norādīti Regulas (ES) 2021/267 9. panta 1. un 2. punktā, 10. panta 1. un 2. punktā un 11. panta 1. un 2. punktā.
                  
               
                     (9)
                  
                  
                     Saskaņā ar Polijas sniegto informāciju vienoto drošības sertifikātu atjaunošana, drošības atļauju atjaunošana, lokomatīvju un vilcienu vadītāju apliecību atjaunošana un attiecīgo periodisko pārbaužu pabeigšana, iespējams, joprojām nebūs izpildāma pēc 2021. gada 30. jūnija, ņemot vērā pasākumus, kurus tā veikusi, lai novērstu vai ierobežotu Covid-19 izplatību.
                  
               
                     (10)
                  
                  
                     Jo īpaši attiecībā uz Regulas (ES) 2021/267 9. panta 1. un 2. punktā un 10. panta 1. un 2. punktā minēto drošības sertifikātu un drošības atļauju derīgumu Polija uzskata, ka turpmāki to derīguma termiņu pagarinājumi ir nepieciešami, lai novērstu risku, ka vairākiem dzelzceļa pārvadājumu uzņēmumiem un infrastruktūras pārvaldītājiem sertifikāti vai atļaujas netiek atjaunoti laikā.
                  
               
                     (11)
                  
                  
                     Saskaņā ar Polijas sniegto informāciju šajā dalībvalstī joprojām ir spēkā veselības ministra 2020. gada 20. martā izdotie valsts noteikumi, ar kuriem paziņo par pandēmijas esamību. Starp pasākumiem, kas pieņemti, lai novērstu vai ierobežotu Covid-19 izplatību, pirmkārt, Polijas Dzelzceļa transporta biroja (valsts drošības iestādes), kas ir par drošības sertifikātu un drošības atļauju izdošanu un atjaunošanu atbildīgā iestāde, darbiniekiem kopš 2020. gada 4. oktobra tika noteikts vispārējs pienākums strādāt attālināti. Šāda darba sistēma bija spēkā līdz 2021. gada jūnija sākumam, kad šī iestāde ieviesa hibrīda darba modeli, pusei personāla strādājot attālināti, bet otrai pusei strādājot birojā.
                  
               
                     (12)
                  
                  
                     Otrkārt, saskaņā ar Polijas iesniegto informāciju šajos astoņos mēnešos Polijas Dzelzceļa transporta birojs saskārās ar nopietniem ierobežojumiem veikt revīzijas un pārbaudes, kas nepieciešamas, lai atjaunotu drošības sertifikātus un drošības atļaujas, tādējādi ietekmējot inspektoru mobilitāti, veicot uzraudzības pasākumus uz vietas. Sakarā ar spēkā esošajiem valsts pasākumiem tādu ierobežojumu kā viesnīcu slēgšanas dēļ inspektoriem nebija iespējas palikt pa nakti, lai veiktu uzraudzības darbības, kas saistītas ar uzraudzības darbību pārbaudēm naktī, kā rezultātā vajadzīgo procedūru veikšana tika kavēta vēl vairāk.
                  
               
                     (13)
                  
                  
                     Tādēļ šie ierobežojumi ir skāruši arī uzraudzītās struktūras, ietekmējot arī savlaicīgu drošības sertifikātu un drošības atļauju atjaunošanas procedūru veikšanu. Polijas uzskata, ka šādi ierobežojumi izraisīja situācijas, kad uzraudzītās struktūras noraidīja inspektoru fizisko klātbūtni vai pieņēma to tikai pēc ilgas kavēšanās. Atsevišķos gadījumos attālinātas pārbaudes bija atļautas, taču pieredze liecina, ka tās parasti prasa ilgāku laiku, jo dzelzceļa ritekļu, tehnisko objektu vai dzelzceļa infrastruktūras vizuālā pārbaude jāveic tikai, pamatojoties uz uzraudzītās struktūras sniegto dokumentāciju. Tāpat bieži nākas atkārtoti pieprasīt papildu pierādījumus, kas arī varētu kavēt procedūru izpildi.
                  
               
                     (14)
                  
                  
                     Polijas veikto Covid-19 izplatības novēršanas un ierobežošanas pasākumu ietekme uz valsts drošības iestādes normālu darbplūsmu var ietekmēt šīs struktūras spēju apstrādāt ienākošos drošības sertifikātu un drošības atļauju atjaunošanas procesus. Tik liela ienākošo pieteikumu skaita uzkrāšanās rada risku, ka šī iestāde nespēs tos savlaicīgi apstrādāt un izsniegs vajadzīgos sertifikātus un atļaujas pēc piemērojamā termiņa.
                  
               
                     (15)
                  
                  
                     Attiecībā uz Regulas (ES) 2021/267 11. panta 1. un 2. punktu saskaņā ar Polijas sniegto informāciju vilcienu vadītāju apliecību atjaunošana un attiecīgo periodisko pārbaužu pabeigšana arī pēc 2021. gada 30. jūnija nebūs izpildāma, ņemot vērā pasākumus, kurus Polija veic, lai novērstu vai ierobežotu Covid-19 izplatību.
                  
               
                     (16)
                  
                  
                     Pamatojoties uz šīs dalībvalsts sniegto informāciju, Polijas Dzelzceļa transporta birojs ir arī iestāde, kas atbild par vilciena vadītāja apliecību izsniegšanu un atjaunošanu. Kā paskaidrots 11.–13. apsvērumā, pasākumi, kas piemērojami šīs valsts drošības iestādes darbinieku attālinātam darbam, ir ietekmējuši tās dienestu darbplūsmu.
                  
               
                     (17)
                  
                  
                     Saskaņā ar Polijas sniegto informāciju šajā dalībvalstī ir vairāk nekā 17 000 vilcienu vadītāju. Vilciena vadītāja apliecības visiem šiem vadītājiem tiek izsniegtas kopš 2011. gada saskaņā ar Polijas infrastruktūras ministra 2011. gada 18. februāra Rīkojumu par vilciena vadītāja apliecībām. Tā kā šo apliecību derīguma termiņš ir 10 gadi, vairumam no tām derīguma termiņš beigsies 2021. gadā. Tāpēc arī šajā gadījumā tik liela ienākošo pieteikumu skaita uzkrāšanās var radīt risku, ka šī iestāde nespēs tos savlaicīgi apstrādāt un varēs izsniegt vajadzīgos sertifikātus un atļaujas tikai pēc termiņa.
                  
               
                     (18)
                  
                  
                     Konkrēti attiecībā uz vilcienu vadītāju periodiskām pārbaudēm, pamatojoties uz Polijas sniegto informāciju, visas periodiskās zināšanu un prasmju pārbaudes no 2020. gada 16. aprīļa tika apturētas ar valsts tiesību aktiem, kas ieviesti cīņai pret pandēmijas izplatību. Ar turpmākiem valsts pasākumiem 2020. gada 5. decembrī pandēmijas laikā, lai arī tikai līdz 2021. gada 31. janvārim, tika apturēta vilcienu vadītāju medicīnisko un psiholoģisko pārbaužu veikšana un līdz ar to arī vajadzība apmeklēt šīs pārbaudes klātienē.
                  
               
                     (19)
                  
                  
                     Pēc Polijas teiktā šo pārbaužu atjaunošana no 2021. gada 1. februāra rada apstākļus, kad lielam skaitam vilcienu vadītāju ļoti īsā laika posmā būtu jāveic periodiskās pārbaudes un jāatjauno apliecības. Pašlaik šajā dalībvalstī joprojām ir būtisks neveikto periodisko pārbaužu skaits, kas uzkrājās vilcienu vadītāju periodisko medicīnisko un psiholoģisko pārbaužu apturēšanas dēļ.
                  
               
                     (20)
                  
                  
                     Turklāt, kaut arī ir atsākta iespēja periodiski veikt vilcienu vadītāju medicīniskās un psiholoģiskās pārbaudes, tas, ka joprojām pastāv sociālās distancēšanās pasākumi, kā arī medicīnisko dienestu ierobežotā jauda – jo daļa šīs dalībvalsts medicīniskā personāla tika novirzīta darbam Covid-19 apkarošanas jomā – joprojām rada būtiskas grūtības pabeigt šīs pārbaudes.
                  
               
                     (21)
                  
                  
                     Turklāt tie paši pasākumi tika piemēroti arī pārējā dzelzceļa personāla apmācībai un pārbaudei, kā rezultātā būtu jāierobežo arī attiecīgo struktūru iespējas veikt vilcienu vadītāju periodiskās pārbaudes noteiktajos termiņos.
                  
               
                     (22)
                  
                  
                     Saskaņā ar Polijas sniegto informāciju, neraugoties uz to, ka pandēmijas norise ir attīstījusies labvēlīgi, ārkārtas pasākumi vēl nav atcelti, un vīruss joprojām tiek uzskatīts par bīstamu. Lai gan pašreizējais stāvoklis ļauj lēnām atveseļot ekonomiku un pakāpeniski atgriezties ierastajā dzīvē, joprojām pastāv reāls iespējamā slimības ceturtā viļņa risks, īpaši ņemot vērā jaunu variantu esamību.
                  
               
                     (23)
                  
                  
                     Polija uzskata, ka pieprasījums pagarināt maksimāli pieļaujamo sešu mēnešu laikposmu ir vajadzīgs, ņemot vērā nenoteiktību saistībā ar epidemioloģisko stāvokli valstī. Pamatojoties uz šīs dalībvalsts sniegto informāciju, pagarinājums uz laikposmu, kas īsāks par sešiem mēnešiem, arī neļautu stabilizēt vilcienu vadītāju profesionālās grupas stāvokli vai novērst pārbaužu uzkrāšanos, jo ne visi vadītāji spētu tās veikt īsākā laikposmā.
                  
               
                     (24)
                  
                  
                     Pamatojoties uz Polijas sniegto informāciju, visiem dzelzceļa pārvadājumu uzņēmumiem un infrastruktūras pārvaldītājiem šajā dalībvalstī joprojām ir savas drošības vadības sistēmas, kas garantē atbilstošu drošības līmeni dzelzceļa transportā. Turklāt, pēc šīs dalībvalsts domām, visas procedūras, kas nodrošina augstu dzelzceļa satiksmes drošības līmeni, izmantojot drošības vadības sistēmas, netiek mainītas, un tāpēc nav iespējams, ka attiecīgo dokumentu derīguma termiņa pagarināšana palielinātu dzelzceļa transporta drošības risku. Tāpēc pieprasītajam pagarinājumam nevajadzētu radīt nesamērīgus riskus attiecībā uz transporta drošumu un drošību.
                  
               
                     (25)
                  
                  
                     Līdz ar to Polijai būtu jāatļauj piemērot sešu mēnešu pagarinājumu laikposmiem no 2020. gada 1. septembra līdz 2021. gada 30. jūnijam, kas norādīti Regulas (ES) 2021/267 9. panta 1. un 2. punktā, 10. panta 1. un 2. punktā un 11. panta 1. un 2. punktā.
                  
               
                     (26)
                  
                  
                     Polija ir piekritusi, ka šo lēmumu pieņem un paziņo angļu valodā,
                  
               IR PIEŅĒMUSI ŠO LĒMUMU.
         
            1. pants
            Polijai ir atļauts piemērot sešu mēnešu pagarinājumu laikposmiem no 2020. gada 1. septembra līdz 2021. gada 30. jūnijam, kas norādīti Regulas (ES) 2021/267 9. panta 1. un 2. punktā, 10. panta 1. un 2. punktā un 11. panta 1. un 2. punktā.
         
         
            2. pants
            Šis lēmums ir adresēts Polijas Republikai.
         
         
            Briselē, 2021. gada 9. jūlijā
            
               
                  Komisijas vārdā –
               
               
                  Komisijas locekle
               
               Adina-Ioana VĂLEAN
            
         
         
            (1)  OV L 60, 22.2.2021., 1. lpp.
         
         
            (2)  Eiropas Parlamenta un Padomes Direktīva (ES) 2016/798 (2016. gada 11. maijs) par dzelzceļa drošību (OV L 138, 26.5.2016., 102. lpp.).
         
            (3)  Eiropas Parlamenta un Padomes Direktīva 2004/49/EK (2004. gada 29. aprīlis) par drošību Kopienas dzelzceļos, un par Padomes Direktīvas 95/18/EK par dzelzceļa pārvadājumu uzņēmumu licencēšanu un Direktīvas 2001/14/EK par dzelzceļa infrastruktūras jaudas sadali un maksas iekasēšanu par dzelzceļa infrastruktūras izmantošanu un drošības sertifikāciju grozījumiem (Dzelzceļu drošības direktīva) (OV L 164, 30.4.2004., 44. lpp.).